《竹源之集奇仲不赴萧屯以诗嘲之再用原韵》
宋代·刘子翚

平生老子兴，浑奇幽绝处。
宁嫌一坡远，甘作十歇去。
至今清梦狂，时走松阴路。
心忻自吟哦，技疗辄披露。
那知菅蒯微，辱报瑶琼树。
胸中万斛清，忽向毫端雨。
援桴未敢再，破的已惊屡。
病身得所便，一阅神气聚。
淇竹秋棱栾，洛花春布濩。
真机不可藏，文亦肖风度。
乐哉精庐游，愧我不常与。
陋乡岂无奇，乏此追陪故。
翻然卜邻心，几逐长风翥。
但分茅半檐，不假牛十具。
刘郎个中人，幽期乃愆素。
曾无负负言，直委茫茫数。
移广太遽生，恐未明深膆。
君看旋磨蚁，琐屑安故步。
何如骥突云，轩豁随长驭。
集枯岂小欤，动者中不惊。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。